CELEX: 32011R1153
Language: hu
Date: 2011-08-30 00:00:00
Title: A Bizottság 1153/2011/EU felhatalmazáson alapuló rendelete ( 2011. augusztus 30. ) a 998/2003/EK európai parlamenti és tanácsi rendelet Ib. mellékletének a veszettség elleni vakcinázás technikai követelményei tekintetében történő módosításáról EGT-vonatkozású szöveg

15.11.2011   
            
            
               HU
            
            
               Az Európai Unió Hivatalos Lapja
            
            
               L 296/13
            
         A BIZOTTSÁG 1153/2011/EU FELHATALMAZÁSON ALAPULÓ RENDELETE
   (2011. augusztus 30.)
   a 998/2003/EK európai parlamenti és tanácsi rendelet Ib. mellékletének a veszettség elleni vakcinázás technikai követelményei tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a kedvtelésből tartott állatok nem kereskedelmi célú mozgására vonatkozó állat-egészségügyi követelményekről és a 92/65/EGK tanácsi irányelvmódosításáról szóló, 2003. május 26-i 998/2003/EK európai parlamenti és tanácsi rendeletre (1) és különösen annak 19a. cikke (2) bekezdésére,
   mivel:
   
               (1)
            
            
               A 998/2003/EK rendelet megállapítja az I. melléklet A. és B. részében felsorolt kutyák, macskák és görények a tagállamok közötti nem kereskedelmi célú mozgására vonatkozó állat-egészségügyi követelményeket. A rendelet előírja, hogy az említett állatokat útlevélnek kell kísérnie, amely igazolja, hogy a szóban forgó állat esetében érvényes veszettség elleni vakcinázást hajtottak végre az Ib. melléklet szerint. A 998/2003/EK rendelet továbbá előírja, hogy a fent említett, az Ib. mellékletben meghatározott veszettség elleni vakcinázásra vonatkozó technikai követelményeket felhatalmazáson alapuló jogi aktusok útján lehet módosítani.
            
         
               (2)
            
            
               A 998/2003/EK rendelet Ib. melléklete előírja, hogy a veszettség elleni vakcinázás – többek között – csak akkor tekinthető érvényesnek, ha a vakcina beadásának időpontja nem előzte meg a mikrochip beültetésének vagy a tetoválásnak az útlevélben vagy az állatot kísérő állat-egészségügyi bizonyítványban szereplő időpontját. Az említett rendelet szerint azonban azok az állatok is azonosítottnak tekintendők, amelyek 2011. július 3. előtt készült, tisztán olvasható tetoválással rendelkeznek. Az uniós jogszabályok egyértelműsége végett ezért a 998/2003/EK rendelet Ib. mellékletét módosítani kell annak érdekében, hogy a veszettség elleni vakcinázást – többek között – akkor is érvényesnek lehessen tekinteni, ha az nem előzi meg a mikrochip beültetésének vagy a tetoválásnak az időpontját.
            
         
               (3)
            
            
               A 998/2003/EK rendelet Ib. mellékletét ezért ennek megfelelően módosítani kell,
            
         ELFOGADTA EZT A RENDELETET:
   1. cikk
   A 998/2003/EK rendelet Ib. mellékletének 2. b) pontja helyébe a következő szöveg lép:
   
               „b)
            
            
               az a) pontban szereplő időpont nem előzheti meg a mikrochip beültetésének, illetve a tetoválásnak az időpontját, amely
               
                           i.
                        
                        
                           az útlevél III. részének 2. vagy 5. pontjában; vagy
                        
                     
                           ii.
                        
                        
                           az állatot kísérő állat-egészségügyi bizonyítvány megfelelő részében szerepel;”
                        
                     
         2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2011. augusztus 30-án.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 146., 2003.6.13., 1. o.